Tentoonstelling Jan Daneels - Gemeente Wommelgem
wo 1 augustus 2018 tot ma 30 september 2019 Rassie gaan met Jesse op vleuel verras | Netwerk24
Deur Hendrik Cronjé 11 September 2018 08:39
Jesse Kriel gaan waarskynlik Saterdag teen die All Blacks op vleuel uitdraf. Foto: Getty Images
Die Springbok-afrigter het ’n sterk aanduiding gegee dat hy Kriel op regtervleuel vir Saterdag se Rugbykampioenskapstoets teen die All Blacks in Wellington gaan kies. Erasmus het ook geskimp dat hy Malcolm Marx en Handré Pollard in sy beginspan sal insluit.
Erasmus het nie ’n plaasvervanger soos Ruan Combrinck of Lionel Mapoe ontbied nie aangesien die speler eers Woensdag in Wellington sal aankom.
Met S’bu Nkosi, Travis Ismaiel en Warrick Gelant wat ook beseer is, het die Bok-afrigter beperkte opsies op regtervleuel in sy groep wat in Australasië toer.
Kolbe (1 toets, 1.72 m en 76 kg) is sonder twyfel gemakliker as Kriel (33 toetse, 1.86 m en 96 kg) op vleuel. Maar vernaam ’n gebrek aan toetservaring kan teen hom tel. Kolbe het slegs verlede week sy toetsbuiging gemaak.
Cheslin Kolbe teen wie grootte, spierkrag en verdediging tel. Foto: Getty Images
Erasmus weet ook goed wat gebeur as jy die All Blacks met ’n onervare agterste driehoek in Nieu-Seeland pak.
Die Bokke se vleuels en heelagter was juis verlede jaar hul grootste onderpresteerders in die slagting van 57-0 in Albany. ’n Uitslag wat Allister Coetzee se loopbaan as afrigter ook help kortknip het.
Kriel se skuif na vleuel sal nietemin deur verskeie ondersteuners as ’n omstrede een beskou word. Die vorige keer toe Heyneke Meyer hom in 2015 teen Argentinië vleuel laat speel het, het dit rampspoedige gevolge in die eerste verloortoets in Suid-Afrika teen Argentinië in Durban gehad.
Hy is nou meer ervare en as die Bokke se voorste verdediger kan hy die taak kry om waarskynlik die All Blacks se giftigste aanvaller, Rieko Ioane, in toom te hou. Kriel het boonop al vyf keer voor die haka gestaan.
Kolbe het in Frankryk gewys sy verdediging het baie verbeter, maar hy bly eerder ’n gevaarliker aanvaller. Hy sal vanweë sy vlugvoetigheid ’n groter impak van die bank as Kriel maak.
Kriel het al baie heelagter op skool en vir die Bulle gespeel, ervaring wat hy hopelik tot sy voordeel in die Westpac-stadion sal gebruik. Met sy getal toetse sal hy, Willie le Roux (47) en Aphiwe Dyanti (6) verreweg die mees ervare agterste driehoek wees wat die Bokke vanjaar onder Erasmus gekies het.
Die Bokke het ook die keuse gehad om Le Roux na vleuel te skuif en Kolbe agter te kies.
Marx en Pollard se moontlike insluiting ten koste van Bongi Mbonambi en Elton Jantjies is ’n teken dat Erasmus hulle steeds as sy eerstekeuse-spelers beskou, aangesien hy sy sterkste beskikbare beginspan teen die All Blacks kies. Spelers soos Bismarck du Plessis, Vincent Koch, Trevor Nyakane, Coenie Oosthuizen, Lood de Jager, Marcell Coetzee, Jaco Kriel, Duane Vermeulen, Frans Steyn, Pat Lambie en Gelant-hulle is weens onder meer beserings, ’n gebrek aan wedstrydskerpheid en oorsese klubverpligtinge nie oorweeg nie.
Dit lyk nou ook of Steven Kitshoff, en nie meer Beast Mtawarira nie, die land se voorkeur-loskopstut is. Soos die geval in Brisbane was, behoort Kitshoff weer die nommereen-trui teen die Kiwi’s te dra.
* ’n Moontlike Bok-beginspan is: Willie le Roux, Jesse Kriel, Lukhanyo Am, Damian de Allende, Aphiwe Dyantyi, Handré Pollard, Faf de Klerk, Warren Whiteley, Pieter-Steph du Toit, Siya Kolisi (k), Franco Mostert, Eben Etzebeth, Frans Malherbe, Malcolm Marx, Steven Kitshoff.
Meer oor: Cheslin Kolbe | Bokke | Toetsrugby | Rugbykampioenskap | Springbokke | Jesse Kriel | Rassie Erasmus | All Blacks
Gelukkig vir Rassie kan hy homself nie afdank